《梁芷林方伯仿禹鸿胪卜居图》
清代·张允垂

江南烟雨春波绿，琅玕万个鸣寒玉。水边篱落三两家，幽居往往成空谷。

那识此身落画图，喜公宦迹来三吴。斯文雄奇扶大雅，余韵潇洒摹鸿胪。

韩苏当年富述作，摅怀各有归田约。纵教勋业炳丹青，肯以簪裾凭束缚。

溯昔曾陪豹尾班，征鞍共跨恣盘桓。天风吹公上绝顶，忆我诗句渺云端。

披图恍惬渔樵趣，即今容我溪山住。凌烟画就卸朝衫，武彝九曲深林处。

作者简介：张允垂，字升吉，号柳泉，娄县人。嘉庆辛酉拔贡，历官杭州知府。有《传砚堂诗存》。